I oktober 2016 kørte en bus med 38 drenge fra Børnecenter Skørping galt ved Stenild. Bussen foretog en hård opbremsning, og blev derved ramt bagfra af en lastbil. Flere af de 13-17-årige passagerer blev kørt på hospitalet efter ulykken. Buschaufføren var tiltalt for overtrædelse af færdselsloven og overtrædelse af straffelovens paragraf 249, der handler om uagtsom legemsbeskadigelse. Fredag eftermiddag blev chaufføren ved retten i Aalborg idømt en bøde på 1000 kroner for overtrædelse af færdselsloven. Dermed blev chaufføren frikendt for den mere alvorlige overtrædelse af straffeloven. - Det tager vi til efterretning, og jeg vil nu foreligge resultatet for statsadvokaten, før vi tager stilling til ankespørgsmålet, siger anklager Kristina Frandsen. Buschaufføren har i retten nægtet sig skyldig. Han har forklaret, at der var så meget tumult og uro i bussen, at det var en nødvendig opbremsning. - Jeg var bange for min sikkerhed og mit velbefindende, forklarede chaufføren i retten torsdag eftermiddag. Anklagemyndigheden har nu fire uger til at overveje, om de vil anke dommen.

Referat:
Buschaufføren, der kørte galt med 38 asylbørn, er blevet idømt en bøde på 1000 kroner.